stanford-oval/wikipedia huggingface dataset:
Lahden uusnatsiterroristit
Pidätys

Neljä kantasuomalaista miestä vangittiin 2022 epäiltyinä törkeästä ampuma-aserikoksesta. He ovat osoittaneet kiinnostusta oikeistoradikaalia toimintaa kohtaan. Kolme heistä vapautettiin tutkintavankeudesta. Heitä epäillään kouluttautumisesta terrorismirikoksen tekemiseen sekä terroristisessa tarkoituksessa tehdystä törkeästä ampuma-aserikoksesta. Vuonna 2023 poliisi jäädytti kolmen miehen varat terrorismin torjumiseksi.
Ylen toimittaja arvelee, että  28-vuotias epäilty oli toisen epäillyn kanssa käynyt elokuussa 2022 kokeilemassa aseita Hollolan jäteaseman lähellä, ja tämä ammuskelu kiinnitti poliisin tai sivullisten huomion ja johti miesten kiinniottoon. Miesten ideologia ja suunnitelmat alkoivat paljastua  kotietsinnöissä ja laite-etsinnöissä, kun poliisi pääsi tutkimaan miesten viestinvaihtoa.
Poliisin mukaan syytetyt valmistautuivat väkivaltallantekoihin muun muassa varustautumalla aseellisesti ja suunnittelemalla iskuja. Syytettyjen epäillään käyneen harjoittelemassa ampumista maastossa. Yksi syytetyistä ampui oman kissansa opetellessaan ampuma-aseen käyttöä.
Rikosten epäillään tapahtuneen pääosin Lahden seudulla vuosina 2021–2023.
Esimerkiksi 26. maaliskuuta 2022 epäillyt räjäyttivät tummaihoisen perheen omakotitalon postilaatikon ja 21. toukokuuta 2022 epäilty ampui saman omakotitalon postilaatikkoa FGC-9-konepistoolilla. Tämä tapahtui Hyvinkäällä.
Jäätyään kiinni ja menetettyään aseensa terroriepäillyt julkaisivat vielä netissä vanhoja videoita toiminnastaan. Videoilla miehet ampuvat FGC-9-konepistoolilla.
Kaikki epäillyt vapautettiin loka–marraskuussa 2022. Viimeisenä tutkintavankeudesta vapautui 28-vuotias mies 4. marraskuuta. Hänen epäiltiin syyllistyneen heti vapautumispäivänään terroristisessa tarkoituksessa tehtyyn törkeään ampuma-aserikokseen sekä kouluttautumiseen terrorismirikoksen tekemistä varten. Hänet vangittiin uudelleen, ja hän on vangittuna edelleen.
Kohteet

Poliisin käsityksen mukaan suunniteltujen iskujen kohteet oli valikoitu ihonvärinsä, poliittisten tai ideologisten näkemystensä perusteella. Poliisin mukaan kohteina ovat olleet yleisesti ei-kantasuomalaiset ihmiset, maahanmuuttajat ja tummaihoiset ihmiset. Keskusrikospoliisin tutkinnanjohtajan mukaan myös juutalaisia voidaan pitää jonkinlaisena kohteena. Kohteena ovat olleet myös poliittiset tai ideologiset tahot, jotka ovat syytettyjen mielestä suhtautuneet maahanmuuttoon väärällä tavalla.
Poliisi epäilee, että miehet keräsivät henkilöiden ja yhdistysten yhteystietoja. Epäiltyjen hallusta löytyi vähemmistöjen, kansanedustajien, Antifa-verkostoon liittyvien sekä maahanmuuttoa puoltavien ihmisten osoitteita ja tietoja, joiden poliisi katsoi mahdollisesti viittaavan iskukohteiden kartoitukseen.  Listalla oli yhdistyksiä, poliittisia toimijoita ja ravintoloita. Listalta löytyi esimerkiksi Euroopan hybridiuhkien torjunnan osaamiskeskus, Vasemmistoliiton puoluetoimisto Helsingissä, Vastavirta-klubi Tampereella ja Turun kirjakahvila. Syytetyt keskustelivat Helsinki ilman natseja -tapahtumassa tehtävistä väkivallanteoista. Poliisi on salannut epäiltyjen listaamat henkilöiden nimet.
Pääsyytetty viestitti myös pääministeri Sanna Marinin tappamisesta. Ainakin kahdesta nimeltä mainitusta poliittisesta päättäjästä keskusteltiin mahdollisen iskun kohteina. Kohteina olleet poliitikot olivat lähinnä vasemmiston edustajia.
Vuonna 1957 syntynyt epäilty sai haltuunsa sisäministeri Maria Ohisalon ja valtakunnansyyttäjä Raija Toiviaisen kotiosoitteet vuonna 2020. Ohisalon ja Toiviaisen kotiosoitteiden jakamisen vuoksi KRP:ssä arvioitiin, että sisäministeriin ja valtakunnansyyttäjään saattoi kohdistua vakavan väkivallan uhka. Tutkinnassa ei saatu näyttöä siitä, että törkeän henkeen tai terveyteen kohdistuvan rikoksen valmistelun tunnusmerkistö olisi täyttynyt, mutta tutkinnanjohtajan mukaan suunnitelmat menivät "varsin pitkälle".
Henkilökohteiden lisäksi epäillyt suunnittelivat iskuja muun muassa sähköverkkoon ja raideliikenteeseen. Yksi epäillyistä suunnitteli suistavansa junan kiskoilta ja kaatavansa puita sähkölinjojen päälle. Kaksi heistä kävi Hollolassa tiedustelemassa mahdollisia iskukohteita vedenjakamolla. He hankkivat tietoja räjähteiden valmistamisesta käyttääkseen niitä rautateillä.
Yhden syytetyistä epäillään murtautuneen Helsingin Kumpulassa sijainneen anarkistisen Squat Makamik -ryhmän ”antiautoritaariseen sosiaalikeskukseen”, josta varastettiin kirja, jota vastaajat myöhemmin käyttivät ampumatauluna hiekkakuopalla.
Aseiden valmistus ja varustautuminen

Poliisi epäilee miesten valmistaneen FGC-9-konepistooleja 3D-tulostamalla. Poliisi takavarikoi neljä tulostettua asetta. Aseet olivat toimintakuntoisia. Niillä pystyi ampumaan kertatulta, mutta epäillyt olivat myös yrittäneet hankkia osaa, jolla aseen saisi muunnettua sarjatuliaseeksi. Kukin syytetyistä osallistui osaltaan 3D-tulostettujen aseiden rakentamiseen ja suunnitteluun. Aseiden valmistaminen aloitettiin yhden syytetyn kerrostaloasunnossa ja myöhemmin he vuokrasivat tarkoitusta varten autotallin. Tarkoituksena oli rakentaa 15 konepistoolia.
Poliisi takavarikoi etsinnöissä lukuisia tulostettuja aseen osia sekä 1 500 kappaletta patruunoita, jotka sopivat valmistettuihin aseisiin. Lisäksi poliisi takavarikoi yhden kiväärin, omavalmisteisen kynäpistoolin, ampuma-aseeksi muutetun kaasuaseen sekä 3D-tulostimia.  Etsinnöissä löytyi lisäksi kolme kannabiskasvattamoa.
Ideologia

Epäiltyjen motiivit pohjautuivat poliisin mukaan akselerationistiseen ideologiaan. Syyttäjien mukaan osa heistä pyrki aloittamaan rotusodan ja romahduttamaan yhteiskunnan. Syyttäjän mukaan he ovat omaksuneet uskomuksen vallanpitäjien salaliitosta, jonka vuoksi Suomessa on tapahtumassa väestönvaihto.
Suoraa yhteyttä Lahden ryhmän ja Kankaanpään uusnatsiterroristiryhmän välillä ei paljastunut. Epäillyt ovat olleet tekemisissä muiden äärioikeistolaisten toimijoiden kanssa muun muassa äärioikeistolaisissa musiikkitapahtumissa sekä keskustelupalstoilla kuten Ylilaudalla ja Telegramissa.
Suunnitelma

Valtionsyyttäjä Mari Mattilan mukaan syytetyt ovat käyneet keskusteluja siitä, että millä tavoin valmistettuja aseita voisi  käyttää, mutta mitään konkreettista suunnitelmaa ei ole löytynyt eikä syytettyjen toiminta näytä edenneen valmistelun asteelle.  Esitutkinnassa poliisi ja syyttäjä katsoivat, että törkeän henkeen tai terveyteen kohdistuvan rikoksen valmistelun kynnys ei ylittynyt, joten ketään vastaajista ei syytetty valmistelurikoksesta.
Oikeuskäsittely

Apulaisvaltakunnansyyttäjä nosti syytteitä terroristisessa tarkoituksessa tehdyistä törkeistä ampuma-aserikoksista ja kouluttautumisesta terrorismirikosten tekemistä varten. Lisäksi juttukokonaisuuteen sisältyy syytteitä muista ampuma-ase- ja huumausainerikoksista.
Toisin kuin poliisi esitutkinnan aikana tiedotti, syyttäjän mukaan syytetyt eivät ole muodostaneet "varsinaista ryhmittymää".
Syyttäjät vaativat kaikille neljälle syytetylle vankeustuomioita. Päätekijä pitäisi syyttäjien mielestä tuomita vähintään kahden vuoden ja kahdeksan kuukauden vankeuteen.
Syytteiden käsittely alkoi käräjäoikeudessa 11. syyskuuta.  Tuomio julkistettiin 31.10.2023.
Käräjäoikeus katsoi, että Nyman ja vuonna 1996 syntynyt vastaaja olivat omaksuneet niin sanotun akselerationistisen uusnatsiaatteen, jossa lietsotaan demokraattisen yhteiskunnan romahtamiseen johtavaa rotusotaa ja puolustetaan väkivalloin ”valkoisen väestön ylemmyyttä” esimerkiksi maahanmuuttajia, etnisiä ja uskonnollisia vähemmistöjä, antifasisteja ja yhteiskunnallisia vaikuttajia vastaan. Tuomittujen toiminnan tarkoitus oli aiheuttaa vakavaa pelkoa väestön keskuudessa, eli menettely tapahtui terroristisessa tarkoituksessa.
Vastaajien ei kuitenkaan väitetty muodostaneen rikoslaissa tarkoitettua terroristiryhmää, eikä vastaajia myöskään syytetty esimerkiksi terrori-iskun valmistelusta.
Kaksi miehistä valitti käräjäoikeuden ratkaisusta hovioikeuteen, mutta hovioikeus ei muuttanut tuomiota.
Tuomitut > Viljam Nyman

Jutun pääepäilty Viljam Lauri Antero Nyman (s. 1994) tuomittiin terroristisessa tarkoituksessa tehdyistä törkeistä ampuma-aserikoksista, kouluttautumisista terrorismirikoksen tekemistä varten ja huumausainerikoksesta kolmen vuoden ja neljän kuukauden vankeusrangaistukseen. Hän ei valittanut tuomiostaan hovioikeuteen. Ensikertalaisena hän istuu puolet vankeusrangaistuksestaan. Hän anoi presidentiltä armahdusta, mutta Alexander Stubb hylkäsi anomuksen joulukuussa 2024.
Nyman valmisti 3D-tulostetut aseet. Hänen hallussaan oli iso määrä aseisiin sopivia patruunoita. Hän kannattaa äärioikeistolaista ideologiaa ja on omaksunut akselerationistisen uusnatsiaatteen. Hän on ollut perussuomalaisten ehdokkaana kuntavaaleissa Rovaniemellä. Hän on myös vaikuttanut Lapin Ps-nuorissa 2010-luvun loppupuolella. Sittemmin hän on lähtenyt perussuomalaisista. Hän on rasistisen ja fasistisen sinimustan liikkeen jäsen. Hän on toiminut puheenjohtajana itseään kansallismieliseksi kutsuvassa opiskelijajärjestössä, jonka päämääränä on muun muassa "tuoda esiin suomalaiskansallismielistä aatetta yliopistomaailmassa" sekä ajaa "kansallismielisesti ajattelevien yliopisto-opiskelijoiden ja korkeakoulutettujen etua".  Hänen tiedetään järjestäneen kesällä 2022 Helsingin keskuskirjasto Oodilla mielenosoituksen, jossa äärioikeisto häiritsi kirjastossa järjestettyä drag-taiteilijan satuhetkeä.  Hän on suorittanut oikeusnotaarin alemman korkeakoulututkinnon Lapin yliopiston oikeustieteellisessä tiedekunnassa.
Ensimmäisen tutkintavankeuden jälkeen hänet vangittiin uudelleen epäiltynä kahdesta terrorismirikoksesta, sillä hänen epäiltiin ainoana nelikosta jatkaneen terrori-iskuun kouluttautumista ja aseiden valmistamista.  Hän on ollut yhtäjaksoisesti vangittuna vuoden 2023 maaliskuusta lähtien.
Tuomitut > Mies, s. 1996

Vuonna 1996 syntynyt mies on aiemmin tuomittu rattijuopumuksista ja huumausainerikoksista. Hän on aatemaailmaltaan äärioikeistolainen. Hän ei ole julkisuudesta tunnettu. Hän oli omaksunut akselerationistisen uusnatsiaatteen. Hän ihaili Venäjää, kannatti sen hyökkäyssotaa Ukrainaan, toivoi Venäjän hyökkäävän myös Suomeen ja tekevän maasta osan ”äiti Venäjää”. Hän suunnitteli lähtevänsä Itä-Ukrainaan sotimaan Venäjän puolelle. Hän perusti Telegram-ryhmän nimeltään Suami haltuun keinolla millä hyvänsä, jossa epäillyt keskustelivat aseiden rakentamisesta ja terrori-iskujen kohteista. Hän osti 1957 syntyneeltä sotilaskiväärin ja kirjoitti ampuvansa sillä Sanna Marinia Lahden kauppatorilla. Syyttäjän mukaan hän sai jutun päätekijältä haltuunsa FGC-9-aseen muutamaksi päiväksi.  Hän piti asetta hallussaan, harjoitteli sen käyttöä ja ampui sillä tummaihoisen perheen postilaatikkoa pelottelutarkoituksessa osoittaakseen, että uhrien ihonvärin vuoksi heidän asumisensa alueella ei ollut toivottavaa. Syyttäjän mukaan mies kouluttautui aseiden käyttämistä varten muun muassa ampumalla pistoolilla oman kissansa. Hänet tuomittiin terroristisessa tarkoituksessa tehdystä törkeästä ampuma-aserikoksista, kouluttautumisesta terrorismirikoksen tekemistä varten ja viidestä muusta rikoksesta kuten avunannosta yhden vuoden ja yhdeksän kuukauden vankeusrangaistukseen.
Tuomitut > Mies, s. 2001

Vuonna 2001 syntynyt epäilty on oululaistaustainen uusnatsi. Miestä syytetään Oulussa kiihottamisesta kansanryhmää vastaan, koska hänen epäillään elokuussa 2021 varastaneen ja polttaneen pridelippuja. Hän toivoi saavansa Venäjältä tukea suomalaisen yhteiskunnan romahduttamiseen ja viestitteli tässä tarkoituksessa Johan Bäckmanin ja Janus Putkosen kanssa. Oikeuden mukaan hän oli ollut tietoinen Nymanin terroristisesta toiminnasta  ja edistänyt tämän rikoksia muun muassa tilaamalla aseisiin laukaisukoneistoja. Hänen roolinsa katsottiin muita vähäisemmäksi ja hänet tuomittiin avunannosta terroristisessa tarkoituksessa tehtyyn törkeään ampuma-aserikokseen ja avunannosta kouluttautumiseen terrorismirikoksen tekemistä varten sekä lievästä ampuma-aserikoksesta seitsemän kuukauden ehdolliseen vankeusrangaistukseen ja oheissakkoon.
Tuomitut > Mies, s. 1957

Vuonna 1957 syntynyt epäilty on radikaalin äärioikeiston ja uusnatsien piireissä tunnettu mielipidevaikuttaja.  Hän on ääriradikaali uusnatsi, jolla on kontakteja lukuisiin äärioikeistoryhmittymiin. Hän oli aktiivisesti mukana äärioikeiston katutoiminnassa ja myös vuosia sitten lakkautetussa Finnish Defence League -järjestössä.  Hän on pyrkinyt värväämään henkilöitä mukaan radikaaliin toimintaansa. Julkisuudessa häntä ei juuri tunneta. Mies jäi vuonna 2020 kiinni sisäministeri Maria Ohisalon ja valtakunnansyyttäjä Raija Toiviaisen kotisoitteiden haalimisesta ja jakamisesta. Hän myi Mosin Nagant -sotilaskiväärin ja patruunoita Nymanille ja jutun 26-vuotiaalle epäillylle tietoisena heidän motiiveistaan. Lisäksi hänen hallustaan löytyi luvaton taskupistooli ja patruunoita. Mies rohkaisi nuorempia miehiä käyttämään rotusotaa edeltävässä iskussaan suunniteltua enemmän väkivaltaa kuolonuhreista piittaamatta. Näin iskusta tulisi näyttävämpi, ja se saisi enemmän huomiota. Epäily terroristisesta tarkoituksesta raukesi syyteharkinnassa. Hänet tuomittiin yhden vuoden ja kahden kuukauden ehdottomaan vankeusrangaistukseen kahdesta ampuma-aserikoksesta.
Tuomitut asuvat Lahdessa, Oulussa, Somerolla ja Hyvinkäällä.
Paul Kagame

| Paul Kagame |
| --- | --- |

Ruandan presidentti
 24. maaliskuuta 2000 –  
Pääministeri:  Bernard Makuza Pierre Habumuremyi Anastase Murekezi Édouard Ngirente
Edeltäjä:  Pasteur Bizimungu
Henkilötiedot
Syntynyt: 23. lokakuuta 1957 (ikä 67) Ruhango, Ruanda
Puoliso:  Jeannette Kagame
Tiedot
Puolue:  Ruandan isänmaallinen rintama
Aiheesta muualla
paulkagame.com
Paul Kagame (s. 23. lokakuuta 1957) on Ruandan nykyinen presidentti ja Ruandan isänmaallisen rintaman (RPF) perustaja ja sotilaallinen johtaja Ruandan kansanmurhan ja sisällissodan aikana. Perustuslakimuutoksen jälkeen hänet valittiin elokuussa 2017 kolmannelle kaudelle.
Aiheesta muualla

Kuvia tai muita tiedostoja aiheesta Paul Kagame Wikimedia Commonsissa
| Auktoriteettitunnisteet  |
| --- | --- |
Kansainväliset:  FAST  ISNI  VIAF  WorldCat 
Kansalliset:  Ranska  BnF data  Saksa  Israel  Yhdysvallat  Tšekki  Alankomaat  Puola 
Tieteilijät:  CiNii 
Henkilöt:  Deutsche Biographie 
Muut:  IdRef
Feel the Burn

| Feel the Burn Brother Firetribe |
| --- | --- | --- |

Studioalbumin tiedot
 Julkaistu: 18. syyskuuta 2020
 Tuottaja(t): Jimmy Westerlund
 Tyylilaji: AOR
 Kesto: 40.37
 Levy-yhtiö: omakustanne
Listasijoitukset
  5. (albumilista)    3. (fyysinen albumilista)
Brother Firetriben muut julkaisut
| Sunbound 2017 | Feel the Burn 2020 |   |
Feel the Burn on suomalaisen rockyhtye Brother Firetriben viides studioalbumi, joka julkaistiin 18. syyskuuta 2020. Albumilta julkaistiin singlenä kappaleet ”Rock In The City”, ”Bring On The Rain”, ”Night Drive”, ”Chariot Of Fire” sekä ”Love Is A Beautiful Lie”.
Albumilla on mukana yhtyeen uusi kitaristi Roope Riihijärvi, mutta Emppu Vuorinen soittaa kahdessa kappaleessa koska oli vielä yhtyeessä kun albumin työstäminen aloitettiin.
Kappaleet

I Salute You – 4.48
Arianne – 3.58
Night Drive – 4.00
Chariot of Fire – 4.16
Bring on the Rain – 3.09
Love Is a Beautiful Lie – 4.31
Ticking Away – 3.58
Battle Ground – 3.50
Candle in the Window – 4.27
Rock In The City – 3.35
Kokoonpano

Pekka Heino – laulu
Roope Riihijärvi – kitara
Jason Flinck – basso
Hannes Pirilä – rummut
Tomppa Nikulainen – kosketinsoittimet
Arvostelut

Desibeli.net:
Imperiumi: 8½/10
Inferno:
Kaaoszine: 9+/10
Soundi:
H5N1

H5N1-viruksen levinneisyyskartta (toukokuu 2007), tummanpunaisella varmennetut ihmistartunnat ja vaaleammalla punaisella lintujen tartunnat.
H5N1 eli Hongkongin lintuinfluenssa on ihmiseen tarttuva lintuinfluenssaviruksen alalaji. Se kuuluu A-virusten H5-luokkaan, joka on H7-luokan ohella erityisen vaarallinen. Vuoden 1997 jälkeen H5N1-epidemiat ovat surmanneet kymmeniä miljoonia lintuja joko suoraan tai välillisesti, kun sairastuneet linnut on hävitetty pandemian ehkäisemiseksi. Yli sata ihmistä on saanut H5N1-tartunnan, ja kuolleisuus on 20–50 %.
H5N1 on herättänyt laajaa huolta, sillä viruksen on pelätty voivan muuntua laajan pandemian aiheuttavaksi tappajavirukseksi. Tämä edellyttää viruksen muuntumista ihmisestä ihmiseen ilmateitse tarttuvaksi, mitä ei tiedettävästi vielä ole tapahtunut. Virus on levinnyt maailmalle hitaasti – ensimmäinen tapaus Afrikan mantereella raportoitiin 8. helmikuuta 2006 Nigeriassa.
Vuoden 2011 marraskuussa hollantilaisen virologian professorin Ron Fouchierin johtama tutkimusryhmä onnistui luomaan erittäin tarttuvan version lintuinfluenssavirus H5N1:stä. Jos tämä mutaatio pääsisi leviämään, se voisi tappaa puolet Maapallon väestöstä.lähde?
H5N1 Euroopassa

Ensimmäinen tapaus, jossa H5N1:n todettiin tarttuneen EU:n alueella siipikarjaan, raportoitiin 23. helmikuuta 2006 itäranskalaisesta kalkkunatarhasta, jonka alueella oli aiemmin todettu kahdessa kuolleessa sorsassa H5N1-virusta. Tapauksen johdosta Japani on kieltänyt siipikarjan lihan tuonnin Japaniin ja on uhannut laajentaa kieltoaan myös hollantilaisiin tuotteisiin.
Keväällä 2021 todettiin Suomessa ensimmäinen H5N1-tapaus, joka oli valkoposkihanhella Helsingin Arabianrannassa.
Kesällä 2023 Suomessa todettiin useita H5N1:stä johtuneita pääasiassa lokkien joukkokuolemia. Virusta oli levinnyt myös useille turkistarhoilla, jossa sitä oli todettu ketuissa ja minkeissä.
Muuntuminen ihmisestä ihmiseen tarttuvaksi

Virus voi muuttua ihmisestä ihmiseen leviäväksi, jos virus muuntautuu esimerkiksi siassa tai minkissä, joka kantaa samanaikaisesti lintuinfluenssavirusta sekä ihmisen influenssavirusta.
Vuonna 2023 Suomessa turkiseläimillä todetuista tapauksista erityisesti minkeillä todettuja pidetään huolestuttavina, sillä minkki on sian lailla sopiva kantamaan sekä ihmisten että lintujen influenssaviruksia.
Maaliskuussa 2024 korkeapatogeeninen H5N1-influenssavirus (HPAI H5N1) aiheutti tartuntoja naudoissa, siipikarjassa, kissoissa ja ihmisissä Yhdysvalloissa. Viruksen on todettu levinneen laumojen välillä eri osavaltioissa, jonka vuoksi tutkijat ovat selvittäneet viruksen tartuntakykyä nisäkkäiden välillä. Yhdysvaltain tautikeskus raportoi 7.6.2024 rajoitetusta pisaratartunnasta frettien välillä viruskannalla A/Texas/37/2024. Viruksen todettiin tarttuvan suorassa kosketuksessa frettien välillä, mutta ei pisaratartuntana.  Myös A/dairy cattle/Kansas/SM-3/2024 viruskannan todettiin tarttuvan huonosti pisaratartuntana frettien välillä. Lisäksi viruskannan pintaproteiinin, glykoproteiiini hemaglutiniinin (HA), todettiin muuntuneen suosimaan α2,6-sidoksessa olevia siaalihappoja α2,3-sidoksessa olevien siaalihappojen lisäksi.  α2,6-sidoksessa olevia siaalihappoja löytyy runsaasti ihmisten ylähengitysteiden epiteeleistä, joten kannalla voi olla suurentunut kyky tarttua ihmisten välillä.
Aiheesta muualla

Wikimedia Commonsissa on kuvia tai muita tiedostoja aiheesta .
Key Facts About Avian Influenza (Bird Flu) and Avian Influenza A (H5N1) Virus CDC Centers for Disease Control and Prevention Influenza Flu Homepage.  7.5.2007. Arkistoitu 13.8.2009. Viitattu 31.1.2020. (englanniksi)
Cumulative Number of Confirmed Human Cases of Avian Influenza A/(H5N1) Reported to WHO World Health Organization – WHO.  9.2.2006. Arkistoitu 13.2.2009. Viitattu 31.1.2020. (englanniksi)
H5N1-viruksia.
Klaus Meine

| Klaus Meine |
| --- | --- |
 Klaus Meine esiintymässä Berliinissä vuonna 2006.
Henkilötiedot
Syntynyt: 25. toukokuuta 1948 (ikä 76)
Ammatti:  muusikko
Muusikko
Laulukielet:  englanti, saksa
Aktiivisena:  1965–
Tyylilajit:  hard rock, heavy metal
Soittimet:  laulu, kitara
Yhtyeet:  Scorpions, Avantasia
Levy-yhtiöt:  RCA, Mercury, Sony BMG
Aiheesta muualla
Kotisivut
  [ Muokkaa Wikidatassa ] [ ohje ]  
Klaus Meine (s. 25. toukokuuta 1948 Hannover, Saksa) on saksalaisen heavy rock -yhtye Scorpionsin laulaja. Hän on ollut jäsenenä yhtyeissä Copernicus ja Mushrooms ennen liittymistään Scorpionsiin vuonna 1970. Hän sanoittaa suurimman osan Scorpionsin kappaleista ja on myös säveltänyt muutamia kappaleita kuten ”Wind of Change”, ”A Moment in a Million Years” ja ”Follow Your Heart”.
Biografia

Klaus Meine syntyi Hannoverissa 25. toukokuuta 1948. Hän liittyi kitaristi Rudolf Schenkerin perustamaan Scorpionsiin vuonna 1970, ja on ollut mukana yhtyeen kaikilla albumeilla, joista ensimmäinen on vuonna 1972 julkaistu Lonesome Crow. Vuoden 1976 maaliskuussa hän meni naimisiin puolisonsa Gabin kanssa. Heillä on yksi lapsi, Christian.
Vuonna 1981 maailmankiertueen jälkeen Blackout-albumia levytettäessä Meine kadotti äänensä niin pahasti, ettei pystynyt edes puhumaan kunnolla. Lääkäri neuvoi häntä harkitsemaan jotain toista työtä ääniongelmiensa takia. Scorpions pysyi kuitenkin yhdessä, ja terapian ja leikkauksen jälkeen Meinen ääni palautui.
Kappaleet

Meine on sanoittanut suurimman osan Scorpionsin kappaleista. Hän on kuitenkin sanoituksen lisäksi säveltänyt monia Scorpionsin kappaleita, kuten Wind of Change, You and I, But the Best for You, Does Anyone Know, A Moment in a Million Years, I Wanted to Cry (But the Tears Wouldn't Come), Back to You, Follow Your Heart ja Rock'n' Roll Band.
Varsinaisia sooloprojekteja Meine ei suuremmin ole harrastanut, mutta hän on kuitenkin kirjoittanut kappaleen Bigger than Life ja esittänyt tämän Liel Koletin kanssa. Yhdessä Uli Jon Rothin kanssa hän on tehnyt ja esittänyt kappaleen Bridge to Heaven.
Vokalistina toimimisen lisäksi Meine soittaa kitaraa Scorpionsin keikoilla Coast to Coast -kappaleessa. Vuoden 2013 MTV Unplugged: Live in Athens -taltioinnilla Klaus esittää tekemänsä balladin Follow Your Heart yksin kitaraa soittaen. Kyseisen kappaleen hän on esittänyt kolmen Ateenassa taltioidun konsertin lisäksi myös viidesti Saksassa vuonna 2014, kun Scorpionsin MTV Unplugged -minikiertue rantautui yhtyeen kotimaahan. Kitaransoiton lisäksi hän soittaa myös tamburiinia useassa kappaleessa yhtyeen rock-keikoilla.
Meine on laulanut Scorpionsin pääsääntöisen laulukielen englannin lisäksi yhtyeen levyillä myös saksan, venäjän, ranskan, espanjan ja japanin kielillä.
Muuta

Meinen tavaramerkkinä on ollut varsinkin yhtyeen alkuaikoina nahkalakki, sittemmin hän on käyttänyt muunlaisiakin lakkeja keikoilla, kuitenkaan tinkimättä hänelle ominaisesta baskerimallisesta lakistaan.
Meine on mieltynyt italialaiseen ja aasialaiseen ruokaan ja hänen suosikkielokuviaan ovat Forrest Gump sekä Sademies. Viitaten edelliseen, hänen suosikkinäyttelijänsä ovat luonnollisesti Tom Hanks ja Dustin Hoffman. Meine on myös muiden yhtyeen jäsenten lailla kova jalkapallofani ja intohimoinen kotimaansa Saksan kannattaja. Hänen pitkä odotuksensa palkittiin, kun Saksa voitti jalkapallon maailmanmestaruuden vuonna 2014. Kun Meine ei ole kiertueella, hän seuraa suosikkiseurajoukkueensa Hannoverin otteluita kotikaupungissaan. Jalkapallon lisäksi hän pitää tenniksestä.